Diari Oficial de la Generalitat Valenciana


Sumari del DOGV 6465, del 22-02-2011 (2011/1947)

RESOLUCIÓ de 16 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'addenda al Conveni de cooperació tecnològica subcrit el 4 d'octubre de 2005, entre el Ministeri de Justícia i la Generalitat per a la implantación i execució de la presentació d'escrits i notificacions certificats per via telemàtica -sistema Lexnet- en els òrgans judicials de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6465

Data del DOGV
:   22-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1947


Data del document
:   16-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 16 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació de l'addenda al Conveni de cooperació tecnològica subcrit el 4 d'octubre de 2005, entre el Ministeri de Justícia i la Generalitat per a la implantación i execució de la presentació d'escrits i notificacions certificats per via telemàtica -sistema Lexnet- en els òrgans judicials de la Comunitat Valenciana.  
 [2011/1947]  
El Ministeri de Justícia i la Generalitat han subscrit, després de la tramitació prèvia reglamentària, el 15 de desembre de 2010, l'addenda al Conveni de cooperació tecnològica subscrit el 4 d'octubre de 2005, per a la implantació i execució de la presentació d'escrits i notificacions certificats per via telemàtica -sistema Lexnet- en els òrgans judicials de la Comunitat Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 0136/2011, i que figura com a annex d'esta resolució.  
València, 16 de febrer de 2011.- La directora general del Secretariat del Consell: Mª Teresa Lleó Alonso.  
Addenda al conveni de cooperació tecnològica per a la implantació i execució de la presentació d'escrits i notificacions certificats per via telemàtica -sistema Lexnet- en els òrgans judicials de la Comunitat Valenciana, entre el Ministeri de Justícia i la Generalitat Valenciana, subscrit a Madrid, el 4 d'octubre de 2005 (BOE 278, de 21 de novembre de 2005)  
Madrid, 15 de desembre de 2010  
Reunits  
D'una part, el ministre de Justícia, Francisco Caamaño Domínguez, d'acord amb el Reial Decret 240/2009, de 23 de febrer, pel qual el nomena ministre de Justícia, i fent ús de les competències que li corresponen en virtut del que estableix l'article 13.3 de la Llei 6/1997, de 14 d'abril, d'Organització i Funcionament de l'Administració general de l'estat; la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Rafael Blasco Castany, conseller de Solidaritat i Ciutadania, facultat per a aquest acte per Acord del Consell d'1 d'octubre de 2010, en virtut de la delegació d'atribucions conferides per Resolució de la consellera de Justícia i Administracions Públiques, de 30 de juliol (publicada en el DOCV núm. 6323, de 02.08.2010) de conformitat amb el que establixen els articles 17.f) i 28.g) de la Llei 5/1983, de 30 de desembre, del Consell  
Exposen  
I. L'estat té competència exclusiva en matèria d'Administració de Justícia, conforme estableix l'article 149.1.5é de la Constitució Espanyola.  
II. L'article 40 de la Llei Orgànica 1/2006, de 10 d'abril, de Reforma de la Llei Orgànica 5/1982, de l'1 de juliol, d'Estatut d'Autonomia de la Comunitat Valenciana, estableix que correspon a la Generalitat Valenciana exercir, a la Comunitat Valenciana, totes les facultats que la Llei Orgànica del Poder Judicial reconega o atribuïsca al Govern de l'estat.  
El Reial Decret 293/1995, de 24 de febrer, que va aprovar el traspàs de funcions de l'administració de l'estat a la Comunitat Valenciana, en matèria de provisió de mitjans materials i econòmics per al funcionament de l'Administració de Justícia, estableix en l'apartat B) 3.b) del seu annex, que ambdues administracions fixaran els instruments necessaris de col·laboració, per a la promoció i utilització de béns informàtics destinats als serveis administratius propis de jutjats i tribunals, assegurant la compatibilitat de què s'empren a la Comunitat Valenciana amb els s'implanten en tot el territori de l'estat, en els termes que preveu la Llei Orgànica del Poder Judicial.  
III. El Ministeri de Justícia i la Generalitat Valenciana van subscriure, en data 17 de febrer de 2004, un Conveni de col·laboració per al desenrotllament de les noves tecnologies de la informació i les comunicacions en l'administració de Justícia, l'objecte del qual responia al desig dels signants d'intensificar la cooperació entre aquests en el desenrotllament i implantació dels instruments tecnològics i informàtics per a l'administració de Justícia, a fi que l'intercanvi d'informació i les comunicacions entre els òrgans jurisdiccionals, i els altres operadors jurídics, quedara garantit a través d'un sistema global integrat, plenament compatible, àgil, ràpid i segur.  
IV. El Ministeri de Justícia i la Generalitat Valenciana van subscriure, amb data 4 d'octubre de 2005, un Conveni de cooperació tecnològica per a la implantació i execució de la presentació d'escrits i notificacions certificats per via telemàtica -sistema Lexnet- en els òrgans judicials de la Comunitat Valenciana, publicat per Resolució de la secretària d'Estat de Justícia, de 3 de novembre de 2005 (BOE de 21.11.2005).  
V. En data 14 de febrer de 2007, va entrar en vigor el Reial Decret 84/2007, de 26 de gener, sobre implantació en l'Administració de Justícia del sistema informàtic de telecomunicacions Lexnet, per a la presentació d'escrits i documents, el trasllat de còpies i la realització d'actes de comunicació processal per mitjans telemàtics, publicat en BOE de data 13 de febrer de 2007.  
VI. L'entrada en vigor de l'esmentat Reial Decret, unit a l'experiència que aporta la implantació del sistema en els jutjats de jurisdicció civil i en els jutjats mercantils de la Comunitat Valenciana, fa necessària la revisió de determinats aspectes del Conveni de cooperació per a adaptar-lo a les necessitats actuals i per a resoldre aquells aspectes que pogueren resultar foscos o contradictoris respecte del dit Reial Decret.  
En conseqüència, les parts signants subscriuen, de mutu acord, la present addenda, al Conveni de data 4 d'octubre de 2005, d'acord amb les següents:  
Clàusules  
Primera. Es fa una nova redacció de la clàusula segona del text, amb el tenor següent: validesa i eficàcia de les comunicacions telemàtiques. Les parts signants, a l'empara d'allò que s'ha establit per l'article 230, de la Llei Orgànica 6/1985, de l'1 de juliol, del Poder Judicial, i d'acord amb la normativa de caràcter processal i aquella altra que, si fa al cas, siga aplicable, reconeixen la plena validesa i eficàcia de les comunicacions telemàtiques que es realitzen entre els òrgans judicials, les fiscalies i els operadors jurídics a través de la plataforma de comunicacions Lexnet.  
Segona. Es fa una nova redacció del punt núm. 2, de la clàusula Tercera del text, amb el tenor següent: la Generalitat Valenciana es compromet a desenrotllar la implantació del sistema Lexnet de comunicacions, necessària per als fins d'aquest conveni. Per la seua banda, el Ministeri de Justícia es compromet al manteniment tècnic i evolutiu del sistema de comunicacions telemàtiques Lexnet.  
Tercera. Es fa una nova redacció de la clàusula sisena del text, del tenor següent: especificació de l'àmbit d'implantació. S'informarà la Comissió Mixta d'Implantació i Seguiment dels òrgans judicials i fiscalies en què la Generalitat Valenciana implantarà el sistema Lexnet i els tipus de procediments que s'utilitzaran durant el període de pilotatge d'aquest.  
Implantat el sistema de comunicacions Lexnet en un partit judicial i en la fiscalia del seu àmbit territorial, aquest serà el sistema exclusiu de comunicació amb la fiscalia, sense necessitat de notificació en paper; sense perjudici dels trasllats d'expedients que hagen d'efectuar-se.  
Una vegada realitzada l'anterior definició, es procedirà a crear en l'estructura LDAP del servei Lexnet:  
a) Els òrgans judicials i els seus codis, d'acord amb les especificacions del Test de Compatibilitat del Consell General del Poder Judicial.  
b) Les fiscalies i els seus codis, d'acord amb les especificacions del Test de Compatibilitat del Consell General del Poder Judicial.  
c) Els tipus de procediments i els seus codis.  
d) Els col·legis d'advocats i procuradors i els seus codis.  
e) Els altres operadors jurídics que pogueren incorporar-se al sistema Lexnet, i els seus codis.  
Quarta. Es fa una nova redacció de la clàusula vuitena del text, del tenor següent: Formació. La formació necessària per a la implantació del sistema Lexnet es durà a terme de la manera següent:  
Formació al personal designat per la Generalitat Valenciana, perquè aquest, al seu torn, forme membres del Ministeri Fiscal, secretaris judicials, funcionaris del Cos de Gestió Processal i Administrativa, funcionaris del Cos de Tramitació Processal, funcionaris del Cos d'Auxili Judicial i Administradors del Sistema: es realitzarà pel Ministeri de Justícia.  
Formació a membres del Ministeri Fiscal, secretaris judicials i funcionaris del Cos de Gestió Processal i Administrativa, funcionaris del Cos de Tramitació Processal, funcionaris del Cos d'Auxili Judicial: es realitzarà per la Generalitat Valenciana.  
La formació necessària, una vegada implantada l'aplicació, es portarà a efecte per les administracions amb competència per a la formació contínua dels respectius usuaris de l'aplicació: el Ministeri de Justícia per als membres del Ministeri Fiscal i secretaris judicials, i la Generalitat Valenciana per als funcionaris dels cossos de Gestió, Tramitació i Auxili Judicial, i s'adoptaran, a aquest efecte, les mesures necessàries perquè la formació es realitze en els llocs de treball.  
Cinquena. Es fa una nova redacció de la clàusula novena del text, del tenor següent: alta d'usuaris. La incorporació al LDAP del sistema Lexnet es realitzarà en la manera següent:  
Reconeixement de l'arrel corresponent a la branca de l'Administració de Justícia, a l'àmbit de la Comunitat Valenciana: pel Ministeri de Justícia.  
Concessió de les targetes criptogràfiques, descàrregues dels certificats, sol·licituds d'alta en el sistema i aprovació de les dites sol·licituds per als membres del Ministeri Fiscal i secretaris judicials: per l'Administrador del Sistema designat pel Ministeri de Justícia.  
Concessió de les targetes criptogràfiques, descàrregues dels certificats, sol·licituds d'alta en el sistema i aprovació de les dites sol·licituds per als funcionaris dels cossos de Tramitació Processal i d'Auxili Judicial i funcionaris del Cos de Gestió Processal i Administrativa, amb destinació en les unitats de les oficines judicials i fiscals, radicades a la Comunitat Valenciana: per l'administrador del sistema designat per la Generalitat Valenciana.  
Als membres del Ministeri Fiscal se'ls lliurarà la targeta de certificat de signatura electrònica per part del Ministeri de Justícia.  
Als secretaris judicials se'ls lliurarà la targeta de certificat de signatura electrònica per part del Ministeri de Justícia. I fins que no s'efectue el dit lliurament, utilitzaran la que se'ls subministre per la Generalitat Valenciana.  
Als funcionaris dels cossos de Gestió, Tramitació i Auxili Judicial, la Generalitat Valenciana els lliurarà les targetes de certificat de signatura electrònica.  
Respecte als restants operadors jurídics reconeguts pel Sistema: caldrà ajustar-se a allò que s'ha acordat en els respectius convenis, que a aquest efecte se subscriguen entre el Ministeri de Justícia i els respectius col·legis professionals, entre ells, el Conveni subscrit en data 15 de desembre de 2003, entre el Ministeri de Justícia i el Consell General dels Procuradors d'Espanya, per a la implantació i execució de la presentació d'escrits i notificacions telemàtiques, del que prèviament s'ha donat trasllat a la Generalitat Valenciana.  
Sisena. S'afig una nova clàusula onzena. Legislació aplicable. El tractament de les dades personals que precisen les parts que signen la present Addenda, se subjectarà al que disposa la Llei Orgànica 15/1999, de 13 de desembre, de Protecció de Dades de Caràcter Personal, a les referències específiques contingudes en la Llei 59/2003, de 19 de desembre, de Firma Electrònica, en la Llei 30/2007, de 30 d'octubre, de Contractes del Sector Públic i a la resta de disposicions d'aplicació.  
Setena. S'afig una nova clàusula dotzena. Naturalesa jurídica. S'afig la clàusula següent: la present addenda té la consideració prevista en l'article 6 de la Llei 30/1992, de 26 de novembre, de Règim jurídic de les Administracions Públiques i del Procediment administratiu Comú, segons la redacció donada a aquest per la Llei 4/1999, de 13 de gener, aplicant-se, en defecte de normes específiques, els principis del dit text legal, així com la Llei 30/2007, de 30 d'octubre, de Contractes del Sector Públic, segons el que preveu l'article 4.1.c) per a resoldre els dubtes o llacunes que pogueren produir-se.  
I de conformitat amb quant antecedeix, en exercici de les facultats que legalment corresponen a cada un dels signants, i obligant les parts que cada u representen, se subscriu la present Addenda, per triplicat, i a un sol efecte, al lloc i en la data indicats.  
El ministre de Justícia  
Francisco Caamaño Domínguez  
El conseller de Solidaritat i Ciutadania  
Rafael Blasco Castany